TARTUMAA ARENDUSSELTS

# JUHATUSE KOOSOLEK

*09. detsember 2021 kell 16.00-18.30*

*Alatskivi loss (Lossi 6, Alatskivi)*

Koosoleku juhataja: Priit Lomp

Protokollija: Linda Suurmets

Osalesid juhatuse liikmed Priit Lomp, Anneli Saaroja, Kairi Kell, Ain Avi, Priit Värv, Mikk Järv ja Jarno Laur, tegevtöötajad Kristiina Tammets, Kadri Püü ning Linda Suurmets.

Osalejate nimekiri on protokolli lisa 1.

**Koosoleku päevakava:**

1. Lühike ülevaade TASi tegevusest ja uue programmperioodi ettevalmistustest
2. Liikmete väljaarvamine
3. Taotlemisega seonduvate töökordade ja muu vajaliku dokumentatsiooni kinnitamine
4. 2022. a taotlusvoorude toimumisaegade kinnitamine
5. Lähetused ja õppereisidel osalejate kinnitamine
	1. Lähetuste kinnitamine: Kristiina Tammetsa lähetused Rootsi 29.11–03.12.2021 ja Sloveeniasse 24.–28.01.2022; Linda Suurmetsa lähetus Sloveeniasse 24.–28.01.2022
	2. Osalejate nimekirja kinnitamine lennujaamade projekti töökohtumisel Sloveenias
6. Tegevtöötajate preemiad, tegevjuhile preemia maksmise otsustamine
7. Innovaatilise kogukonnaprojekti otsustamine esitamiseks MTÜde tunnustuskonkursile
8. TASi Moldova koostööprojekti tulemuste tutvustamine
9. Muu info.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. **Lühike ülevaade TASi tegevusest ja uue programmperioodi ettevalmistustest**

Kristiina tutvustas TASi liikmelisust, tegevuspiirkonda, struktuuri, strateegia elluviimise mahtu (mis praeguse strateegia kohta on kokku ca 12 miljonit eurot). Käidi üle toetusmeetmed, mil strateegia uuendamise käigus lisandus algsele 6 meetmele veel 2 uut meedet. Kristiina informeeris juhatust arendusprojektidest (käimas on 15 projekti erinevates valdkondades). Lõppemas on Noorte Umbrella-projekt. Kristiina lisas, et Noorte projektid on ennast igati õigustanud, kuna huvi on noorte poolt suur ning noored ei saa taotleda LEADER-ist toetust, kuna neil pole eelfinantseerimiseks vahendeid ja juriidilisi kehasid, mille kaudu taotleda.

Kogukondade arengu valdkonnas on käimas veel kolm projekti: arukate külade arenguprogramm, Crowd4Region ja innovatsiooni otsingul projekt. Kõige rohkem on TASi enda arendusprojekte ettevõtluse toetamise ja regionaalarengu valdkonnas, kus lõpusirgel on kogukondade tugevdamine ja turismi edendamine National Geographicu kollaste akendega. Praegu on TAS lepingut allkirjastamas Tartu 2024-ga, et viia projekti ellu, mis hõlmab 24 erinevat üritust koostöös Lõuna-Eesti partneritega. Sel aastal on olnud ka suur rõhk Emajõe ja Võrtsjärve koostöövõrgustiku käivitamisel, mille raames viidi läbi koristamistalgud, Emajõe jõeretked ja ettevalmistamisel on investeeringuprojekt.

Kristiina informeeris juhatust ka lennujaamade projekti koha pealt, mille raames käis külas Soome-Rootsi delegatsioon ning fookus on innovatsiooni ja tehnoloogia peale nihkunud (droonid, vesinikutehnoloogia ja elektrilennundus). Kristiina käis välja idee, mida ta oli koos Sven Tobrelutsuga arutanud, et Tartu Lennujaamal oleks vaja angaari (Dronamics ei saa kuhugi tulla, kuna neid pole kuhugi majutada), millega võiks hakata tegelema. Samas on lennujaama territooriumile investeeringute tegemine raskendatud omandiõiguse tõttu.

TASi üheks projektiks on veel ka Tartumaa toidupiirkonna strateegia ja koostöövõrgustik, mis on käima lükatud URBACTi „Food Corridors“ projekti raames. Täna, 09.12.2021 toimus valminud toidustrateegia tagasisideseminar. Plaanis on toidutootjate, -pakkujate innovatsiooniprogramm käivitada, milleks oleks tarvis lisajõude.

Plaanis on ka rohefestivali pilootprogrammi laiendada uuel aastal. Samuti kavandatakse rohefestivali kontseptsiooni rakendada Tartu 2024 Lõuna-Eesti kogukonnaprogrammi elluviimisel. Töötati välja oma metoodika seoses roheplaanidega — iga sündmus kujundab oma roheplaani lähtudes oma tingimustest, vajadustest jms (s.t need plaanid ei ole standardiseeritud). Tulevikus on kavas luua rohefestivali kriteeriumid, millele sündmused peaksid vastama, kui nad on läbinud koolitusprogrammi.

Veel tutvustati arengukoostööprojekti Moldova partneritega, mis saab hetkel toimuva visiidiga lõpp-punkti. Uus projekt algab juba jaanuaris 2022.

Järgmisel aastal on vaja välja jagada ca 1,67 miljonit eurot projektide tarbeks.

1. **Liikmete väljaarvamine**

**OTSUS:** kinnitada ühehäälselt MTÜ Peatskivi ja MTÜ Alatskivi Looduskeskuse välja arvamine Tartumaa Arendusseltsi liikmeskonnast.

Käis arutelu TASi liikmeskonna üle, kuidas uusi liikmeid värvata ja leiti, et uuel aastal võiks sellele tähelepanu pöörata. Veel arutati idee üle, et pöörduda TASi piirkonna omavalitsuste poole argumenteeritult, et KOVi piir ühtiks tegevusgrupi piiriga (s.t kõik Tartumaa vallad kuuluks TASi, mitte osati mõne teise tegevusgrupi koosseisu). Aasta alguses peaks valmima Leader määrus uute strateegiate ettevalmistamiseks, mis sätestab ka kohalike omavalitsuste kuulumise Leader piirkondade koosseisu.

1. **Taotlemisega seonduvate töökordade ja muu vajaliku dokumentatsiooni kinnitamine**

**OTSUS:**

kinnitada ühehäälselt järgmised töökorrad: Leader-meetme raames antava projektitoetuse taotlemise ja taotluste menetlemise kord; hindamiskomisjoni moodustamine, komisjoni kodukord ning komisjoni liikme hindamisest taandamise alused ja kord ning projektitaotluste hindamise kriteeriumid ja paremusjärjestuse moodustamise kord.

Kinnitada ühehäälselt meetmetepõhised taotlusvormid.

Anda volitused tegevjuhile eelkinnitatud töökordadest, strateegiast ja Leader määrusest juhindudes vajadusel taotlusvorme muuta.

1. **2022. a taotlusvoorude toimumisaegade kinnitamine**

**OTSUS:** kinnitada ühehäälselt taotlusvoorud perioodiga 17.01–17.02.2022 ja perioodiga 20.09.–20.10.2022.

1. **Lähetused ja õppereisidel osalejate kinnitamine**
	1. **Lähetuste kinnitamine: Kristiina Tammetsa lähetused Rootsi 29.11–03.12.2021 ja Sloveeniasse 24.–28.01.2022; Linda Suurmetsa lähetus Sloveeniasse 24.–28.01.2022**
	2. **Osalejate nimekirja kinnitamine lennujaamade projekti töökohtumisel Sloveenias**

**OTSUS:** kinnitada ühehäälselt Kristiina Tammetsa lähetus Rootsi seoses LEADER 30. aastapäeva raames korraldatud konverentsiga perioodil 29.11.–03.12.2021 ja Sloveeniasse seoses projektiga „Euroopa lennujaamade koostöövõrgustiku loomine ja koostöö edendamine Hiina partneritega“ perioodil 24.–28.01.2022. Maksta päevaraha 50€ päeva kohta kokku 10 päeva eest.

**OTSUS:** kinnitada ühehäälselt Linda Suurmetsa lähetus Sloveeniasse seoses projektiga „Euroopa lennujaamade koostöövõrgustiku loomine ja koostöö edendamine Hiina partneritega“ perioodil 24.–28.01.2022. Maksta päevaraha 50€ päeva kohta kokku 5 päeva eest.

Lisaks Kristiina Tammetsale ja Linda Suurmetsale liituvad Sloveenia visiidiga ka Helen Kalberg Tartumaa Turismist ja Heliise Unt Eesti Lennuakadeemiast, kelle puhul kaetakse reisikulud.

**OTSUS:** kinnitada ühehäälselt lennujaamade projekti Sloveenia töökohtumisel osalejad: Kristiina Tammets, Linda Suurmets, Helen Kalberg, Heliise Unt.

Lisaks, toimub visiit Tšehhi LINC konverentsile juuni teises pooles.

1. **Tegevtöötajate preemiad, tegevjuhile preemia maksmise otsustamine**

**OTSUS:** kinnitada ühehäälselt, et delegeerida TASi tegevtöötajate preemiate määramine TASi tegevjuhile.

**OTSUS:** kinnitada ühehäälselt, et TASi tegevjuhile Kristiina Tammetsale maksta preemiat heade töötulemuste eest ühe kuupalga ulatuses.

1. **Innovaatilise kogukonnaprojekti otsustamine esitamiseks MTÜde tunnustuskonkursile**

**OTSUS:** esitada MTÜde tunnustuskonkursile Leaderist rahastatud innovaatiline kogukonnaprojekt „Noortevolikogu igasse Tartumaa valda“.

Poolt hääli: 4

1. **TASi Moldova koostööprojekti tulemuste tutvustamine**

Kristiina tutvustas Moldovas TASi toega ellu viidud projekte, kus esimese projekti raames aidati kaks tegevusgruppi moodustada ning nende arengustrateegiad koostada. Teise projekti raames aidati kuulutada piirkondades välja taotlusvoorud ja rahastati Välisministeeriumi toega 18 projekti. Projektide kogumaksumus oli 87 355€, millest 73451€ moodustas Eesti-poolne toetus. Kristiina andis ülevaate projektidest, mis TASi abiga ellu viidi.

Järgmise projekti eelarve on 159 200€, mille sees on ka väikeprojektid. Selle suunaks on digitaliseerimine, lisaks Moldova e-PRIA arendus. Uude projekti on lisaks Moldova partneritele kaasatud Poola partnerid, PRIA, MEM ja Välisministeerium.

1. **Muu info.**

TASil on plaanis kiiremas korras hakata taotlusvooruga tegelema.

Juhatuse liikmed jagasid infot seoses projektide valmimisega.

Koosoleku juhataja: Priit Lomp

Protokollija: Linda Suurmets